arnastofnun/IGC-2024 huggingface dataset:
Arnarfellsalda

Frá Bólstað við Sóleyjarhöfðavað að Arnarfelli í Hofsjökli.

Á þessari leið breiða Þjórsárver úr sér með blautum flóum og tjörnum og gæsaréttum á víð og dreif. Þetta land er á Ramsar-skrá, samningi um alþjóðlega mikilvægt votlendi, aðallega búsvæði fugla. Þriðjungur allra heiðagæsa í heiminum verpir hér.Þetta er forna Sprengisandsleiðin. Vöðin í Þjórsárverum urðu með tímanum torfær og þá var gripið til Sóleyjarhöfðavaðs, þegar leiðin var vörðuð suður Gnúpverjaafrétt sumarið 1906. Nú er Sóleyjarhöfðavað ekki heldur árennilegt. Þjórsá og Þjórsárkvíslar eru hins vegar vel reiðar norður við Arnarfell. Hestamenn fara samt heldur annað hvort um Hnífárver eða upp með Blautukvísl eða þá vestan frá Setrinu. Allt eru það greiðar leiðir við venjulegar aðstæður og eru raunar fegurri líka. Norðan við Arnarfellsöldu hafa fundizt breiðar reiðgötur, sem sýna feiknarlega umferð fyrri alda. Þær eru göturnar, sem Þórður kakali reið, þegar hann leitaði sér liðveizlu hjá Hálfdani Oddaverja og Steinvöru á Keldum á Rangárvöllum. Vestan við Arnarfellsöldu eru kofarústir síðustu útilegumanna landsins, frá 1848.

Förum frá Bólstað við Sóleyjarhöfðavað upp með Þjórsá og yfir Blautukvísl nálægt Þjórsá. Þar geta verið sandbleytur. Síðan förum við greiða leið með Þjórsá um Oddkelsver að vaði austan undir Oddkelsöldu. Þar geta líka verið sandbleytur. Leiðin liggur áfram um Illaver upp með Þjórsá og yfir tvær Múlakvíslar. Þar erum við komin í Arnarfellsver. Síðan förum við vestan við Arnarfellsöldu og yfir ós milli öldunnar og stöðuvatns vestan öldunnar. Fyrir norðan ölduna komum við á fornar götur og fylgjum þeim upp með Innri-Múlakvísl að austanverðu í átt að Arnarfelli. Við komum að götum að vestan um Arnarfellsmúla og fylgjum þeim yfir Arnarfellskvísl og að Arnarfelli.
Arnarfell

Frá Setrinu um Arnarfell í Háumýrar.

Tvær gæsaréttir eru á leiðinni. Önnur á toppi Nautöldu og hin á reiðleiðinni yfir Illaver, mitt á milli Nauthaga og Fremri-Múlakvíslar. Stendur hún á jökulöldu, Réttaröldu.

Draumaleið um gæsalandið mikla í Þjórsárverum inn í dularheim Arnarfells undir suðaustanverðum Hofsjökli. Sunnan við leiðina breiða Þjórsárver úr sér með blautum flóum og tjörnum og gæsaréttum á víð og dreif. Þetta land er á Ramsar-skrá, samningi um alþjóðlega mikilvægt votlendi, aðallega búsvæði fugla. Þriðjungur allra heiðagæsa í heiminum verpir hér. Bratt Arnarfell hið mikla rís í dauðaþögn með hömrum og gróðurbrekkum milli tveggja skriðjökla úr Hofsjökli. Á þessum slóðum höfðust við útilegumenn 1848. Þar heitir Arnarfellsbrekka og hafa þar fundizt 100 tegundir plantna. Dalbotninn er í 620 metra hæð og samfelldur gróður nær upp í 1000 metra hæð. Þetta var hluti hinnar fornu Sprengisandsleiðar, þegar vaðið á Þjórsá við Sóleyjarhöfða var ekki árennilegt. Stórfenglegt útsýni er af Arnarfelli. Í Arnarfellsmúlum fannst eitt af hreysum Fjalla-Eyvindar, en jökullinn hefur eytt merkjum eða eftirleitarmenn Fjalla-Eyvindar hafa eytt hreysinu.

Förum frá fjallaskálanum Setrinu í 700 metra hæð þráðbeint austur aura Blautukvíslar í átt að suðurenda Nautöldu. Í öldunni austanverðri er skálinn Nautalda í 600 metra hæð. Þaðan förum við austur um Nauthaga, þar sem eru volgar lindir, og síðan um Illaver. Er við komum að Arnarfellsmúlum, gömlum jökulöldum meðfram Hofsjökli, förum við reiðslóð undir múlunum um hvannamó og burnirót. Leið okkar liggur í sveig til austurs og síðan norðurs. Þegar við komum nær Arnarfelli, förum við gætilega yfir Arnarfellskvísl til að komast inn í dalverpið milli Kerfjalls og Arnarfells, í 620 metra hæð. Hér er enginn skáli og við förum eftir jeppaslóð um Kvíslaveg austur yfir Þjórsárkvíslar og loks á stíflu yfir Þjórsá við Háumýri, nálægt Innra-Hreysi Fjalla-Eyvindar og Höllu. Þar er hestagerði og heysala. Við erum komin á fjallveg um Sprengisand.

34,8 km

Árnessýsla

Erfitt fyrir göngufólk

Skálar:

Setrið: N64 36.903 W19 01.165.

Nautalda: N64 37.695 W18 48.881. 610 metrar. 6 rúm. Lélegur.

Háumýrar: N64 40.017 W18 27.859 bara hestahólf

Nálægir ferlar: Fjórðungssandur, Háumýrar.

Nálægar leiðir: Klakkur, Hnífárver, Blautakvísl, Arnarfellsalda, Gásasandur.

Skrásetjari: Jónas Kristjánsson

Heimild: Jónas Kristjánsson
Arnardalur

Frá Arnardal í Skutulsfirði til Súðavíkur í Álftafirði.

Vegur liggur inn hálfan Arnardal, merktur sem einkavegur. Hann liggur í gömlu þjóðleiðinni og er því lögum samkvæmt öllum heimill. Leiðin er stikuð.

Förum frá eyðibýlinu Arnarfirði við mynni Skutulsfjarðar að austanverðu. Höldum suður allan Arnardal og upp Kika í skarð í 480 metra hæð. Þar beygjum við beint til austurs Sauradal að Súðavík í Arnarfirði.

12,5 km

Vestfirðir

Nálægar leiðir: Þóruskarð.

Skrásetjari: Jónas Kristjánsson

Heimild: Herforingjaráðskort
Aravatn

Frá Skagavegi sunnan Hrauns á Skaga um Aravatn að Höfðavötnum á Ketubrunaleið milli Ketu á Skaga og Keldulands.

Hér er farið um dæmigert land á utanverðum Skaga, að mestu flatt og gróið land, alsett veiðivötnum, brokarflóum, stararsundum, tjörnum, holtum, móum og melum. Tvö stór vötn eru á leiðinni, Ölvesvatn nyrðra og Aravatn.

Byrjum milli Hrauns og Þangskála á Skaga við þjóðveg 745 sunnan Steinatjarnar. Förum til suðvesturs milli Neðstavatns að norðanverðu og Kollusátursvatns að sunnanverðu. Síðan suður með Hraunsvatni að austanverðu að Ölvesvatni austanverðu. Þaðan suðaustur með Aravatni austanverðu. Förum svo suður um Rangártjarnir að Ketubrunaleið norðvestan Höfðavatna og Þrívörðuhóls. Ketubrunaleið liggur milli Ketu í Skagafirði og Keldulands í Húnaþingi.

13,2 km

Húnavatnssýslur

Nálægar leiðir: Heylækur, Ketubruni.

Skrásetjari: Jónas Kristjánsson

Heimild: Herforingjaráðskort
Andakílsá

Frá Andakílsárvirkjun um Andakílsá að þjóðvegi 50 um Borgarfjörð.

Þessa leið eða hluta hennar má nota til að tengja saman leiðirnar Skarðsheiði og Báreksstaði / Mýraveg.

Förum frá Andakílsárvirkjun norðvestur um buga Andakílsár að þjóðvegi 50.

2,6 km

Borgarfjörður-Mýrar

Skrásetjari: Kortavefur LH

Heimild: Kortavefur LH
Almenningaskarð

Frá Látravík um Almenningaskarð að Horni og Yztadal í Hornvík.

Leiðin um Almenningaskarð er ein ógnvænlegasta gata landsins.

Hjá fossinum Drífanda, sem fellur í sjó fram, er hringlaga Dugguhola í ströndinni. Suður af Almenningaskarði eru fyrst Hestskarð og síðan Kýrskarð, sem benda til, að þar hafi verið farið með húsdýr, þótt skörðin séu há og brött.

Förum frá sæluhúsinu í Látravík á Hornströndum norður eftir bjarginu neðan við Hest, fyrst hjá Blakkabási og fossinum Drífandi. Síðan norður á brattann í átt að Almenningaskarði í 300 metra hæð. Stígurinn þræðir bjargbrúnina og skarðið er nánast við bjargbrúnina, þar sem er 280 metra fall niður í sjó. Síðan förum við norðvestur og niður í Innstadal, fyrst um bratta brekku og síðan um mýrar og móholt út með ströndinni að Horni í Hornvík. Við Svaðaskarð er gengið á brattann og meðfram Miðfelli norður í Yztadal.

7,1 km

Vestfirðir

Skálar:

Látravík: N66 24.641 W22 22.741.

Nálægar leiðir: Atlaskarð, Hornstrandir.

Skrásetjari: Jónas Kristjánsson

Heimild: Herforingjaráðskort
Almenningar

Frá sæluhúsinu í Hlöðuvík um Almenningaskarð og Þorleifsskarð til Atlastaða í Fljótum og sæluhússins Fljótavíkur. Stikuð leið.

Á Almenningum gerði Geirmundur heljarskinn bú, en eftirmaður hans missti það í hendur almennings í sekt eftir þjófnaðarmál. Í Almenningum var trjáreki og stundum hvalreki, sem sóttur var af sjó. Um Almenningaskarð segir í Árbók FÍ 1994: “Um grjóthjalla er að fara neðan úr Almenningum og í skarðið, en ef komið er úr Fljóti um Breiðuskörð eða Þorleifsskarð er veruleg hækkun uppí Amenningaskarð ekki nauðsynleg, en farið skáhallt um grýtt og lækjótta hjalla fremst á Almenningum og komið í gróðurlaust skarðið …” Og: “Ráð er þá að fara ofarlega uns kemur á móts við grænar tætturnar af Kjaransvíkurbæ og fara þá ofan.” Á Atlastöðum bjó Atli, þræll Geirmundar heljarskinns.

Förum frá sæluhúsinu í Hlöðuvík vestur með sjó til Kjaransvíkur og þaðan norður um skriður og hjalla Kjalarárnúps í Almenningaskarð í 360 metra hæð. Síðan vestur um stórgrýtta hjalla Almenninga að Þorleifsskarði í 400 metra hæð. Þaðan niður skriður til Þorleifsdals og ekki alveg að Fljótavatni. Síðan í hlíðinni ofan vatnsins norðvestanverðs út með Hvannadalshorni og komum niður að vatninu við Hvanná. Áfram um mýrina meðfram vatninu yfir Svíná út á Langanes að Atlastöðum í Fljótum handan vatnsins og áfram vestur að sæluhúsinu í Fljótavík. Einnig er hægt að fara Snið úr Þorleifsdal til Atlastaða.

13,7 km

Vestfirðir

Erfitt fyrir hesta

Skálar:

Hlöðuvík: N66 24.860 W22 40.520.

Fljótavík: N66 27.128 W22 55.558.

Nálægar leiðir: Skálarkambur, Hlöðuvíkurskarð, Kjaransvíkurskarð, Fljótsskarð, Háaheiði, Kjölur, Breiðuskörð.

Skrásetjari: Jónas Kristjánsson

Heimild: Herforingjaráðskort
Almannavegur

Frá Ferjufjalli við Jökulsá á Fjöllum um Mývatnsöræfi að Garði í Mývatnssveit.

Þegar menn fara þessa leið, er sennilega betra að taka jeppaslóð síðasta kaflann, þegar komið er að Hvannfelli. Þaðan er jeppaslóð vestur um Hraunnef og síðan norður með Hverfjalli vestanverðu og þaðan vestur á þjóðveg 1 við Vogaflóa.

Gömul alfaraleið, þegar ferja var við Ferjufjall sunnan Möðrudals og farið var um Ódáðahraun og Sprengisand milli landshluta. Í þá daga var Almannavegur hin almenna leið milli Norðurlands og Austurlands. Þá var þetta gróin leið og enn sjást vörður sums staðar. Síðar var ferjan færð norðar að Ferjuási og loks norður fyrir Grímsstaði á Fjöllum. Vegna landrofs er hraunið orðið naktara en það var áður og því orðið erfitt fyrir hesta.

Í Ljósvetningasögu segir: “Skal Þorsteinn og vér fimm saman fara Almannaveg vestur til [Vaðlaþings], en flokkurinn allur annar skal ríða fyrir ofan Mývatn [Biskupaleið um Ódáðahraun] til Króksdals og Bleiksmýrardals og svo fyrir neðan heiði.”

Förum frá Ferjuhyl á Jökulsá á Fjöllum suðaustan undir Ferjufjalli. Höldum norður með fjallinu austanverðu og norður fyrir það í Grafarlönd. Þar förum við yfir Grafarlandaá og síðan norðvestur yfir suðurenda Fremstafells og fyrir vestan Miðfell að Vörðukambi við Útigönguvegg. Þaðan áfram til norðvesturs fyrir norðaustan Veggjabungu. Áfram suðvestur í Þrengsli milli Búrfells að suðvestanverðu og Vestari-Skógarmannafjalla að norðaustanverðu. Þar förum við norður um Þrengsli og út um þau til vesturs fyrir norðan Búrfell og sunnan Olíufjall. Þaðan förum við áfram til vesturs fyrir norðan Hvannfell og vestur yfir jeppaveg, sem liggur suður í Bláhvamm og Heilagsdal. Við höldum áfram til vesturs fyrir norðan Villingafjall á jeppaslóð vestur að þjóðvegi 1 við Garð í Mývatnssveit.

60,0 km

Þingeyjarsýslur

Erfitt fyrir hesta

Nálægir ferlar: Öskjuleið.

Nálægar leiðir: Biskupaleið, Veggjafell, Heilagsdalur, Bláhvammur, Hverfjall.

Skrásetjari: Jónas Kristjánsson

Heimild: Útivistarkort
Akrar

Frá Hundastapa um Akra að Stóra-Kálfalæk.

Tengileið milli fjöruferða á Mýrum sunnanverðum og fjöruferða á Löngufjörum.

Akrar eru fornt höfuðból. Þar bjó Laga-Nóri um 1500, Arnór Finnsson sýslumaður, sem átti í útistöðum við Torfa Jónsson sýslumann í Klofa í Landssveit. Á síðari hluta 18. aldar bjó þar rímnaskáldið Árni Böðvarson. Árið 1758 á kona á Ökrum að hafa drekkt sex ára barni sínu og var hún dæmd til drekkingar.

Byrjum á þjóðvegi 540 um tveimur kílómetrum vestan við Hundastapa. Við förum með þjóðvegi 540 alla leið norður í Stóra-Kálfalæk. Fyrst förum við um Kelduvötn og framhjá afleggjara að Tröðum og síðan norður með sjó um Vog og Sandvatn að Ökrum. Þaðan förum við austan við Akraós og norðan við Hólmavatn að Stóra-Kálfalæk, þar sem er bændagisting fyrir hestamenn og hesta.

15,8 km

Borgarfjörður-Mýrar

Jeppafært

Nálægir ferlar: Hjörsey, Hítará.

Nálægar leiðir: Saurar, Skúlavatn.

Skrásetjari: Jónas Kristjánsson

Heimild: Jónas Kristjánsson
Afréttardalur

Frá Dynjandisvogi í Arnarfirði um Afréttardal til Dynjandisheiðar.

Förum frá Dynjandisvogi sunnanverðum norðnorðaustur í Afréttardal nálægt þjóðvegi 60 og þar austur með fjallinu. Þar sem sá vegur þverbeygir til vesturs, liggur okkar leið suður að vesturenda Eyjarvatns. Frá Eyjavatni er stutt austur á leiðina frá Mjólká að Þingmannaheiði. Við förum suðvestur inn á Dynjandisheiði, sem liggur suðvestur í Geirþjófsfjörð. Á heiðinni erum við í 500 metra hæð. Þar er lélegur fjallaskáli.

10,2 km

Vestfirðir

Skálar:

Dynjandisheiði: N65 42.546 W23 12.323.

Nálægar leiðir: Dynjandsheiði, Kirkjubólsheiði, Mjólká.

Skrásetjari: Jónas Kristjánsson

Heimild: Herforingjaráðskort
Aðalvík

Frá Látrum í Aðavík suður um Aðalvík og Miðvík til Húsatúns í Þverdal.

Sillan í Posavogi hefur verið breikkuð og er ekki lengur eins hættuleg göngufólki.

Á Vestfjarðavefnum er leiðinni um Posavog lýst þannig: “Möguleiki er að komast um voginn á fjöru og klífa 3-4 metra háan klett niður í voginum sem umkringdur er hálu stórgrýti. Önnur leið er að fara Tök. Þá er klifið 3-4 metra upp götuna í klettabeltinu um 40-50 metra áður en komið er að Posavogi. Þar liggur vaður niður í götuna sem hægt er að styðja sig við upp fyrir klettana og er þá auðvelt að ná fótfestu. Þá er komið upp á grasflöt í hlíðinni, svokallað Land, og þaðan er auðgengið niður á sléttar grundir Þverdals.”

Förum frá Látrum suður með harðri og gullinni fjörunni, yfir Stakkadalsós, út fyrir Mannfjall til Miðvíkur, yfir Miðvíkurós og að Miðvíkurfjalli. Frá Miðvíkurósi er hægt að fara með hesta um Þverdalsdrög til Aðalvíkur. En við förum um grýtta fjöru vestur fyrir Hvarfnúp til Húsatúns í Þverdal. Fyrst er núpurinn farinn um aurskriður og síðan eftir sillu inn fyrir Posavog. Loks er komið að Húsatúni í Aðalvík. Þaðan er stutt leið til Sæbóls.

6,8 km

Vestfirðir

Ekki fyrir hesta

Erfitt fyrir göngufólk

Skálar:

Látrar: N66 23.555 W23 02.200.

Sæból: N66 20.596 W23 06.155.

Nálægar leiðir: Rekavík, Kjölur, Mannfjall, Hesteyrarskarð, Þverdalsdrög, Sléttuheiði, Skarðadalur.

Skrásetjari: Jónas Kristjánsson

Heimild: Herforingjaráðskort
Aðalbólsleið

Frá Aðalbóli í Hrafnkelsdal um Eyvindarfjöll til Egilsstaða í Fljótsdal.

Aðalbólsleið er þurrari en aðrar leiðir um Fljótsdalsheiði. Kann að vera Hallfreðargata sú, sem sagt er frá í Hrafnkels sögu Freysgoða. Eftir landnám var Hrafnkelsdalur þéttbyggð sveit með sextán bæjum, Bakkastöðum, Skál, Mógilshálsi, Vaðbrekku, Þrándarstöðum, Þórisstöðum, Hústóft, Tobbhóli, Aðalbóli, Smjörtungufelli, Laugarhúsum, Faxahúsum, Blesatanga, Faxagili, Þuríðarstaðaseli og Glúmsstaðaseli. Þessi mikla byggð í afskekktum fjalladal 90 km frá sjó eyddi landkostum fljótlega og býlum fækkaði. Síðan lagðist dalurinn í eyði í Veiðivatnagosinu á síðari hluta 15. aldar. Á Aðalbóli bjó Hrafnkell Freysgoði, landnámsmaður og vígamaður.

Förum frá Aðalbóli í Hrafnkelsdal yfir Hrafnkelu og austsuðaustur á fjallið. Síðan til suðausturs sunnan við Eyvindarfjöll, þar sem við förum yfir þverleið um Fljótsdalsheiði. Við förum áfram suðaustur og yfir veg 910 sunnan við Langavatn, yfir Svartöldu og á brún Fljótsdals ofan við Kleif. Þar förum við niður hlíðina og áfram austur að Egilsstöðum í Norðurdal í Fljótsdal.

23,1 km

Austfirðir

Nálægar leiðir: Búðarháls, Buskutjörn, Sænautasel, Hvannstóðsfjöll, Brattifjallgarður, Vegkvíslar, Kárahnjúkar, Hölkná, Fljótsdalsheiði, Geldingafell, Byttuskarð, Eyvindarkofaver.

Skrásetjari: Jónas Kristjánsson

Heimild: Árbækur Ferðafélagsins
Aðalbólsheiði

Frá byggð í Núpsdal í Miðfirði suður að Arnarvatni.

Sú vestasta af jeppafærum heiðum milli Holtavörðuheiðar að vestan og Kjalvegar að austan. Vestar liggja Tvídægra og Núpdælagötur. Þær eru blautar og lítið farnar nú á tímum, því að gert hefur verið jeppafært suður hinar heiðarnar. Allt þetta svæði er þakið tjörnum og flóum og illfærum mýrum.

Kolbeinn ungi Arnórsson reið Núpdælagötur í nóvemberlok 1242 með lið sitt í fyrirsát að Þórði kakala Sighvatssyni í Borgarfirði. ”Svo var veðri farið er þeir riðu á heiðina, að um morguninn var á krapadrífa og vindur lítill og urðu menn alvotir. En er leið á daginn tók að frysta; hljóp þá veðrið í norður.” Menn villtust og hröktust um heiðina, nokkrir dóu og aðra kól. Lét Kolbeinn menn glíma til að halda á sér hita. Komust þeir hraktir niður í Hvítársíðu og yfir Hvítá í Reykholt.

Byrjum í Núpsdal í Miðfirði, þar sem þjóðvegur 704 mætir vegi inn í Austurárdal sunnan við eyðibýlið Barkarstaði og norðan við Núpsdalstungu. Fylgjum veginum suður Austurárdal að Aðalbóli og síðan áfram jeppaslóð suður heiðina. Komum að eyðibýlinu Aðalbreið í dalbotninum og förum þar upp með gjúfri Austurár, síðan yfir ána og vestan við Tungukoll í 480 metra hæð. Förum norðan og austan við Hólmavatn og síðan vestan við Nyrðri-Stórhól. Sunnan hans sveigir vegurinn frá suðri til suðausturs, framhjá afleggjara til suðurs að fjallaskálanum Lónaborg. Við höldum áfram norðan við Austur-Grandalón og komum brátt að norðvesturhorni Arnarvatns. Þar í 540 metra hæð er skálinn Hnúabak, sem heitir eftir hæð norðan vatnsins. Frá skálanum er síðan stutt leið með Arnarvatni vestanverðu og austan við Svartarhæð að Norðlingafljóti og þjóðleiðinni yfir Arnarvatnheiði.

40,0 km

Húnavatnssýslur

Skálar:

Hnúabak: N64 57.644 W20 21.907.

Lónaborg: N64 57.560 W20 26.720.

Jeppafært

Nálægir ferlar: Arnarvatnsheiði, Fljótsdrög, Suðurmannasandfell.

Nálægar leiðir: Aðalbólsháls, Steinheiði, Fljótsdrög, Skagfirðingavegur, Grímstunguheiði, Öldumóða.

Skrásetjari: Jónas Kristjánsson

Heimild: Útivistarkort
Aðalbólsháls

Frá fjallaskálanum Mönguhóli að Aðalbóli í Austurárdal.

Aðalbólsháls var lengi torleiði hið mesta. Allt þetta svæði er þakið tjörnum og flóum og illfærum mýrum. Þetta er dráttarvélaslóð, sem liggur ekki alveg á sama stað og gamla reiðleiðin, sem lá mest um ófærur í mýrum.

Þorsteinn Þorsteinsson frá Húsafelli segir svo í árbók FÍ 1962: “Í þá daga höfðu menn með sér reipi með lipurri högld á endanum, þegar farið var í smalamennsku og útreiðar. Þetta reipi var notað, þegar hrossin lágu í og gátu ekki losað sig. Því var brugðið utan um háls hrossins og dregið í högldina og togað í eins og afl mannsins leyfði. Þegar herti að hálsinum og hesturinn ætlaði að kafna, neytti hann allra krafta til að komast upp, og þetta dugði oft vel. Þetta hét að hengja hest upp úr feni.” Í bókinni segir hann frá svaðilför sinni á þessari leið, þegar hann missti margsinnis hestana niður í fenin á heiðunum milli Grímstungu og Aðalbóls.

Byrjum tveim kílómetrum sunnan við vegamót Víðidalstunguheiðar og Haukagilsheiðar, rétt sunnan Haugakvíslar. Við förum skamma leið suður og suðvestur að fjallaskálanum við Haugakvísl. Þaðan vestur að fjallaskálanum Bleikskvísl við Víðidalsá. Síðan liggur leið okkar suður að vötnunum Fimmmenningum. Þar endar dráttarvélaslóðin. Svo vestur um Aðalbólsháls til Aðalbóls í Austurárdal í Miðfjarðardölum.

23,6 km

Húnavatnssýslur

Skálar:

Haugakvísl: N65 08.719 W20 18.565.

Bleikskvísl: N65 09.400 W20 26.575

Mönguhóll: N65 09.149 W20 33.226

Nálægir ferlar: Haukagilsheiði, Suðurmannasandfell, Aðalbólsheiði.

Nálægar leiðir: Hraungarðar,Víðidalstunguheiði, Steinheiði.

Skrásetjari: Jónas Kristjánsson

Heimild: Útivistarkort
Stórum flokki stolið

Kæru kjósendur Sjálfstæðisflokksins, einu sinni var ég einn af ykkur. Það eruð ekki þið, sem hafið yfirgefið flokkinn, svikið hann. Það er hann, sem hefur yfirgefið ykkur, svikið ykkur. Flokkurinn snerist, fyrst hjá Davíð og Geir, síðan Bjarna. Er ekki lengur flokkur hins frjálsa markaðar. Berst gegn frelsinu í uppboðum á leigu veiðileyfa. Gætir hagsmuna gamla pilsfaldsins, ekki sprotafólks. Hlustar ekki á kaupmenn og iðjuhölda, hvað þá verkafólk. Tók bókstafstrú á kvótagreifa. Ekki lengur í hópi hægra flokka Vesturlanda. Flokkurinn er kominn yfir í Teboðið og utangátta, geðveika, svarta fanatík.
Hömrum hitað járnið

Hrun Sjálfstæðisflokksins stafar af undirgefni Bjarna Benediktssonar við loddarana Sigmund Davíð Gunnlaugsson og Davíð Oddsson. Almennir kjósendur hafna þverbeygjunni í stefnu flokksins og ráfi foringjans. Vilja færi á að kjósa um framhald aðildarviðræðna. Æðibuna fífla, fóla og siðblindingja ríkisstjórnarinnar fór illa í fólk. En fylgishrunið er ekki endastöð, bara upphafspunktur á löngu og erfiðu ferli. Markmiðið er að losna við bófaflokka úr pólitík og koma á lýðræði. Járnið er bara orðið heitt. Hér eftir verður að hamra það viðstöðulaust. Komum svikurum, bófum og loddurum frá völdum.
Hrun bófaflokkanna

Að undirlagi Davíðs Oddssonar hefur fylgi bófaflokkanna hrunið í febrúar. Hann lamdi áfram þá stefnu forherðingar, sem varð að harakiri bófanna. Frá janúar minnkaði fylgi Sjálfstæðisflokksins úr 27% niður í 24% og síðan niður í 19% síðustu vikuna í febrúar. Hrun Framsóknar er svipað, úr 18% niður í 15% og síðustu vikuna niður í 13%. Nýjustu tölur Gallup. Hrunið hafa þeir flokkar, sem storkuðu fólki með heimsku sinni, fólsku og siðblindu. Loksins hafa kjósendur áttað sig á, að þetta eru augljósir bófaflokkar, sem ræna og rupla þjóðina. Nú þarf fólk að fylgja þessu eftir og gera þeim lífið leitt.
Slapp til Friðriks

Þessa daga er ekki flóafriður fyrir „Food and Fun“. Þvælist fyrir mér eins og skötudagur og þorramatur. Þá þarf ég nefnilega að leita uppi veitingahús með góðum mat. En Friðrik V var tagltækur á sinni vanalegu siglingu framhjá 7000 króna Fun. Fékk þessa fínu löngu pönnusteikta með ofnbökuðum kartöflum og hrásalati á 1800 kr. Ég tel þá kokka bezta, sem bezt kunna að elda fisk. Vilji ég steik, fer ég í fiskhús, þar sem kokkar kunna nákvæma eldunartíma. Svo er líka þessi indæla þjónusta og heimilisandi á Friðriki V. Mestu máli skiptir þó, að maturinn þar er matur en ekki aðallega litskrúðugur skúlptúr.
So what

Vonandi verður engin vika eins og þessi martröð. Malta missti sjálfstæðið. Svíþjóð, Danmörk og Finnland urðu líka ósjálfstæð. Grænland þurfti enn einu sinni að hafa fyrir að koma sér úr Evrópusambandinu. Lögð var fyrir alþingi þingsályktun um, að þingmenn hefðu framið stjórnarskrárbrot. Í ljós kom, að kosningaloforð eru bara hugleiðingar, öðru nafni skoðanir, sem maður skiptir um eins og föt. Einnig kom í ljós, að á loforðum eru huldir varnaglar. Meðan 82% heimta að fá að kjósa um aðildarviðræður og tugþúsundir taka þátt í undirskriftasöfnun, þá er bara sagt: „So what“ (étið það, sem úti frýs).
Leyndi varnaglinn

Frosti Sigurjónsson fann leyndan varnagla, sem kom ekki fram svart á hvítu. Er á leyniletri innvígðra. Loforðið um þjóðaratkvæði um aðildarumsókn var bara til notkunar í stjórn með Samfylkingunni. Gilti ekki um ríkisstjórn, er væri sammála Framsókn. Furðulegasti flækjufótur, sem ég hef horft á. Stamar í sjónvarpi og heldur, að fólk trúi á hulið leyniletur. Íslendingar eru að vísu trúgjarnir, en þetta er of mikið af því góða. Hver kaus þennan bjána á þing? Nýtist bara í mesta bull Framsóknar, samanber lygina um frítekjumark. Þetta er sá, sem sagði 60.000 vera of fáar undirskriftir, Frosti varnagli.
Framsóknar-fabrikka

Átta þingmenn Framsóknar vilja reisa áburðarverksmiðju til að trekkja að unga fólkið, sem annars mundi flýja til útlanda. Fabrikkan á að „vekja ungum Íslendingum von í brjósti“ (!) og „laða brottflutta Íslendinga aftur heim“ (!). Fabrikkan á að „vinna bug á atvinnuleysi“ (!), svo þar hlýtur að eiga að vera handavinna margra. Sé fyrir mér ungt fólk flykkjast þúsundum saman í martröð þessara þingmanna: Þorsteinn Sæmundsson, Líneik Anna Sævarsdóttir, Vigdís Hauksdóttir, Páll Jóhann Pálsson, Haraldur Einarsson, Frosti Sigurjónsson, Silja Dögg Gunnarsdóttir og Þórunn Egilsdóttir. Fyndnustu þingmenn ársins.
Enginn þeirra hæfur

Enginn núverandi ráðherra er hæfur til að gegna embætti. Þeir jaðra við að vera hælismatur. Sumpart vegna heimsku, sumpart vegna fólsku og sumpart vegna siðblindu. Undanfarið hef ég rakið dæmi um þetta allt. Í biðstofu ráðherraefna er ekki um auðugri garð að gresja, samanber Vigdísi og Frosta rugludalla. Kjósendur hafa ekki getað komið sér upp frambærilegum ráðherrum. Í stétt pólitíkusa er ekki til næg hæfni til að reka fullveldi. Í Reykjavík hafa trúðar reynzt betur en atvinnumenn í pólitík. Kjósendur verða að taka sér tak og hætta þessu rugli. Finna einhverja, er geta axlað pólitískt vald.